17-vuotias mies levitti seksivideota ex-kumppanistaan. Espoon käräjäoikeus tuomitsi hänet 60 päivän ehdolliseen vankeuteen ja maksamaan uhrilleen 3 000 euroa korvauksia.

Espoon käräjäoikeus antoi tänään harvinaisen tuomion tapauksessa, jossa 17-vuotias mies kosti noin 20-vuotiaalle naiselle lähettämällä seksivideon tämän sukulaisille.

Molemmat ovat muslimitaustaisia. Perhe hylkäsi uhrin seksivideon tultua heidän tietoonsa.

Kihlakunnansyyttäjä Marianne Semi ei muista vastaavankaltaista juttua koko 17 vuoden uraltaan.

Tapaus juontaa juurensa kesään 2016. 17-vuotias mies ja 20-vuotias nainen olivat tuolloin seurustelusuhteessa, ja mies kuvasi erään heidän seksiaktinsa kännykkäkameralla.

Kun parin suhde päättyi, 17-vuotias lähetti kostoksi seksivideon naisen sisaruksille nähtäväksi.

Tieto videosta levisi koko afgaaniyhteisöön ja perhe käänsi naiselle selkänsä.

Kostopornon motiivi?

Oikeusjutun käsittely kesti Espoon käräjäoikeudessa kuusi tuntia.

Poikkeuksellisen tapauksesta tekee se, että käräjäoikeudessa punnittiin henkilöiden uskonnollista taustaa ja sitä, missä määrin se vaikutti itse rikokseen ja rikoksesta aiheutuneeseen kärsimykseen.

Se, miksi 17-vuotias levitti seksivideota eteenpäin, ei käynyt täysin selväksi. Naisen mielestä se oli kosto seurustelusuhteen päättymisestä, mies taas sanoi sen olevan kosto muun muassa siitä, että nainen levitti hänestä ilkeitä huhuja ja juoruja.

Kihlakunnansyyttäjä Marianne Semi vaati miehelle rangaistusta nuorena henkilönä tehdystä törkeästä kunnianloukkauksesta. Uhri puolestaan vaati 12 500 euron korvausta kärsimyksestä.

Kunniaväkivallan uhka

Käräjäoikeudessa käsiteltiin pitkään sitä, mitä seksivideon leviämisestä seurasi.

Uhri kertoi menettäneensä perheensä lisäksi myös ystävänsä, kun ystävien perheen kielsivät yhteydenpidon häneen.

Hän edelleen kertoi, että vaikka ei ole harras muslimi, hänen perheessään koko perheen kunnia on sidoksissa tyttöjen siveyteen. Tieto esiaviollisen seksin harrastamisesta oli johtanut uhrin eristämiseen yhteisöstä.

Käräjäoikeus totesi loppulausunnossaan, että vaikka seksivideon levittäminen olisi tuomittavaa muutoinkin, islaminuskonto oli omiaan tuomaan teon seuraamuksiin piirteitä, jotka ovat esimerkiksi afgaaniyhteisön piirissä Suomen valtaväestöstä poikkeavia.

Uhri olisi saattanut joutua naispuolisena muslimiyhteisön jäsenenä vakavan väkivallan eli niin sanotun kunniaväkivallan kohteeksi.

– Kärsimystä on pidettävä suurena, vaikka se ei olisikaan tapahtunut muslimikulttuurissa, totesi käräjäoikeus loppulausunnossaan.

Käräjäoikeus velvoitti 17-vuotiaan maksamaan uhrilleen korvauksia kärsimyksestä 3 000 euroa.

Tuomiokseen hän sai 60 päivää ehdollista vankeutta törkeästä kunnianloukkauksesta nuorena henkilönä sekä samassa yhteydessä käsitellystä rattijuopumuksesta ja kulkuneuvon kuljettamisesta oikeudetta.

Syyttäjä ei valita

Tuomio ei ole vielä lainvoimainen, mutta kihlakunnansyyttäjä Marianne Semi pystyy sanomaan jo nyt, ettei aio valittaa tuomiosta. Hän on lopputulokseen tyytyväinen.

Semi kuvailee juttua kuitenkin vaikeaksi, eikä muista 17 vuoden uraltaan yhtään tapausta, jossa uskonnollista taustaa olisi käsitelty näin vahvasti pohdittaessa rikoksen seurauksia.

– Tapaus lähti onneksi purkautumaan, kun uhri teki poliisille rikosilmoituksen. Ymmärtääkseni uskonnollisissa yhteisöissä näistä vaietaan helposti, eikä lähdetä tekemään ilmoituksia viranomaisille.